রাতের আকাশে বিরল চাঁদের দর্শন! কবে, কখন দেখবেন? জেনে নিন

ওয়েব ডেস্ক: শুরু হয়েছে ডিসেম্বর। আর কিছুদিন পরেই শেষ হবে ২০২৫। তবে তার আগেই এক বিরল ঘটনার সাক্ষী হওয়ার সুযোগ রয়েছে সকলের সামনে। বিশেষ করে যারা মহাজাগতিক বিষয়ে আগ্রহী, তাঁদের জন্য এ এক বড় সু্যোগ। ডিসেম্বরের শেষ পূর্ণিমায় (Full Moon) আকাশে উঠবে এমন এক চাঁদ, যা সচরাচর দেখা যায় না। কয়েকদিন পরেই দেখা যাবে ২০২৫-এর শেষ ‘সুপার মুন’ (Super Moon), যাকে বিজ্ঞানীরা ‘কোল্ড মুন’ (Cold Moon) বলেও আখ্যা দিচ্ছেন। কী এই ‘সুপার মুন’ বা ‘কোল্ড মুন’? কবে দেখা যাবে? জেনে নিন।

জ্যোতির্বিজ্ঞানীদের মতে, আগামী ৪ ডিসেম্বর আকাশে উঠবে এই বছরের শেষ সুপারমুন, যাকে ‘কোল্ড মুন’ও বলা হচ্ছে। আসলে শীতের রাতে পূর্ণ আকৃতির চাঁদের আলোয় আলোকিত হয় চারদিক, সেই কারণে শীতের সময়ের ‘সুপার মুন’কে বলা হয় ‘কোল্ড মুন’। আবার বিশ্বের বহু দেশে একে ‘লং নাইট মুন’ও (Long Night Moon) বলা হয়। কারণ শীতে রাত যেহেতু লম্বা হয়, তাই এই সময় চাঁদ বেশিক্ষণ আকাশে থাকে।

আরও পড়ুন: চাঁদ থেকে এ কী ছবি পাঠাল চন্দ্রযান-২, দেখেই অবাক বিজ্ঞানীরা!

‘সুপার মুন’-এর প্রধান কারণ হল চাঁদের কক্ষপথের উপবৃত্তাকার গঠন। বিশেষ কিছু দিনে চাঁদ পৃথিবীর সবচেয়ে কাছে এসে পড়ে। ফলে সাধারণ পূর্ণিমার তুলনায় চাঁদকে বড় ও অধিক উজ্জ্বল দেখায়। বিজ্ঞানীদের হিসেব অনুযায়ী, ৪ ডিসেম্বরের রাতে চাঁদ তার স্বাভাবিক দূরত্বের প্রায় ৯০ শতাংশ কাছে অবস্থান করবে। এর ফলে চাঁদের আকৃতি এবং উজ্জ্বলতা বেশি দেখাবে পৃথিবীপৃষ্ঠ থেকে।

নাসা (NASA) জানিয়েছে, সূর্যাস্তের পরপরই এই ‘কোল্ড মুন’ আকাশে দেখা যাবে। নিউইয়র্ক, লস অ্যাঞ্জেলেসের মতো শহরগুলোতে সন্ধ্যা ৪.৩০ থেকে ৫টার মধ্যে চাঁদ সবচেয়ে স্পষ্ট দেখা যাবে। বিশ্বের অন্যান্য প্রান্ত থেকেও পূর্ণিমার সন্ধ্যায় আকাশের তাকালেই ধরা দেবে বছরের শেষ ‘সুপার মুন’-এর মনোমুগ্ধকর দৃশ্য।